Къулейхэмрэ зыхузэфIэмыкIхэмрэ
Дунейм и нэхъ къулей дыдэу 8-м яIэщIэлъщ ЩIы хъурейм щыпсэум и ныкъуэм ябгъэдэлъ мылъкум хуэдиз.
Нэгъабэ къулейхэр нэхъ къулеиж, зыхузэфIэмыкIхэр нэхъ тхьэмыщкIэж хъуащ. Абы и щыхьэтщ Давосым щызэхэта Дунейпсо экономикэ форумым «Oxfam» агентствэм хуигъэхьэзы-ра докладыр. ИрагъэкIуэкIа къэпщытэныгъэхэм къызэрыхэщым-кIэ, къулей дыдэхэм я бжыгъэм хэщIми, яIэщIэлъ мылъкум хэхъуэ зэпытщ. Къапщтэмэ, дунейм цIыхуу тетым и Iыхьэ ныкъуэм яIэ мылъкум хуэдиз зыбгъэдэлъ къулейхэр 2010 гъэм цIыху 388-рэ хъууэ щытамэ, иджы ар 8-м зыIэщIаубыдащ.
«Oxfam» агентствэм къребжэкI нэхъ къулей дыдэхэр. Абыхэм я деж бжьыпэр щиIыгъщ «Microsoft» фирмэр къызэзыгъэпэща икIи зыгъэлажьэ Гейтс Билл. АдэкIэ къыкIэлъокIуэ «Inditex»-м и президенту щыта Ортегэ Амансио, америкэ инвестор, илъэс 90 зи ныбжь Баффет Уоррен, мексикэ хьэрычэтыщIэ Слим Карлос, «Amazon.com»-р къэзыгупсыса Безос Джефф, «Facebook»-р зэхэзылъхьа икIи и Iэтащхьэ Цукерберг Марк, «Oracle»-м и унафэщIу щыта Эллисон Ларри, «Bloomberg» агентствэр зыIэщIэлъ Блумберг Майкл сымэ. Абыхэм псори зэхэту яIэщ доллар триллион 1,76-рэ.
Докладым нэгъуэщI зы Iуэхугъуэ хьэлэмэти къыщыхощ. КъэзэрабжамкIэ, дызыхуэкIуэ илъэс 25-м къриубыдэу япэ доллар триллионыбжэ къулейр къэунэхунущ. Абы щыгъуэми мы дунейм и дэтхэнэ епщIанэ цIыхуми зы махуэм долларитIым зригъэкъун хуейщ.
Къулейхэмрэ хуэмыщIахэмрэ зэрызэпэщIэкIуэтыр къэгъэувыIа хъун папщIэ экспертхэм къыхалъхьэ лэжьакIуэхэм я улахуэр къаIэтыну, нэхъ къулейхэм налог нэхъыбэ ирагъэтыну, мылъкур хамэ щIыпIэхэм ирашыныр къызэтрагъэувыIэну.
Зыковэ Татьянэ.
«Российская газета»
